PRÍLOHA D – PROTOKOLY O SLEDOVANÍ A PÁTRANÍ

PROTOKOL 1
VŠEOBECNÉ VYHLÁSENIE O SLEDOVANÍ A PÁTRANÍ 

1.01	Rozsah a účel protokolov

(a)	Spoločnosť Philip Morris International si je vedomá skutočnosti, že možnosť efektívne a včas sledovať predaje a pátrať po predajoch cigariet Philip Morris poskytnutá príslušným administratívam, je dôležitou súčasťou jej záväzku bojovať proti obchodu s nezákonne  dovezenými cigaretami Philip Morris. Spoločnosť Philip Morris International má záujem o neustály dialóg a spoluprácu s príslušnými administratívami pri vyhodnocovaní a riešení problémov obchodovania s nezákonne dovezenými cigaretami Philip Morris a vynakladá obchodne primerané úsilie na zavádzanie vhodných postupov sledovania a pátrania, ktorých cieľom je poskytnúť príslušným administratívam významnú ďalšiu pomoc v ich boji proti obchodovaniu s nezákonne dovezenými cigaretami Philip Morris. 

(b)	Tieto protokoly o sledovaní a pátraní ustanovujú základné postupy sledovania a pátrania, ktoré sú podľa presvedčenia zmluvných strán primerané vzhľadom na existujúce trhové podmienky a súčasný stav vývoja technológií pátrania a sledovania a opisujú ďalšie kroky, ktoré zmluvné strany považujú za potrebné v boji proti nezákonnemu dovozu cigariet Philip Morris počas doby platnosti tejto dohody. Tieto ustanovenia sa však nevzťahujú na  výrobky, ktoré sa na ktorýkoľvek trh predávajú a distribuujú v propagačnom balení, ak celkový objem cigariet v takomto propagačnom balení na žiadnom trhu nepresiahne v danom roku 300 mil. cigariet. Bez ohľadu na predchádzajúcu vetu, ak celkový objem propagačných balení cigariet v členských štátoch a v určených štátoch v ktoromkoľvek danom roku, na ktorý sa nevzťahuje platnosť  protokolov o sledovaní a pátraní podľa predchádzajúcej vety, presiahne jednu miliardu cigariet, Európska komisia a spoločnosť Philip Morris International sa stretnú a budú rokovať o prehodnotení použiteľnosti týchto protokolov o sledovaní a pátraní na propagačné balenia a  ak sa na takomto rokovaní alebo po ňom nedohodnú inak, tieto ustanovenia sa budú  vzťahovať na každé množstvo propagačných balení v členských štátoch a v určených štátoch v ktoromkoľvek roku, ktoré presiahne jednu miliardu cigariet a ktorého súčasťou je propagačné balenie, ktoré samotné obsahuje viac ako dvadsať miliónov cigariet. 

1.02	Definície. Ak nie je v týchto protokoloch uvedené inak, pojmy v nich používané majú význam, ktorý je im priradený v článku 1 Dohody o opatreniach proti nezákonnemu dovozu a falšovaniu cigariet a o všeobecnom zbavení záväzkov („dohoda“). 

1.03	Konflikt s inými právnymi predpismi. Nič z toho, čo je uvedené v týchto protokoloch, nebude znamenať požiadavku voči spoločnosti Philip Morris International, aby konala v rozpore s platnými právnymi predpismi. 

PROTOKOL 2
OZNAČOVANIE BALÍČKOV A KARTÓNOV KÓDMI

2.01	Označovanie nálepkou  pre zamýšľaný trh maloobchodného predaja

(a)	Zmluvné strany sa dohodli, že spoločnosť Philip Morris International bude vynaloží obchodne primerané úsilie, aby boli balíčky a/alebo kartóny cigariet Philip Morris označené značkami, kódmi alebo inými informáciami, ktoré umožnia zistiť zamýšľaný trh maloobchodného predaja, ak sú takéto balíčky alebo kartóny určené na trhy uvedené v dodatku A-1 ako zamýšľané trhy maloobchodného predaja. 

(b)	Ak spoločnosť Philip Morris International začne predávať cigarety na novom trhu, na ktorý sa nevzťahuje odsek 2.01 písm. a) alebo odsek 2.02 protokolu, spoločnosť Philip Morris International oznámi zástupcom príslušných administratív, aké označenie bude záväzne používať. Takéto označenie musí spĺňať požiadavky uvedené v odseku 2.03 a odseku 2.01 písm. a) protokolu a tento nový trh sa doplní do zodpovedajúcich častí dodatkov tejto prílohy. 

(c)	V deň uzatvorenia tejto dohody spoločnosť Philip Morris International predloží úradu OLAF dvadsať výtlačkov manuálu, ktorý má byť pomôckou pri určovaní  zamýšľaného trhu maloobchodného predaja pri všetkých výrobkoch Philip Morris označovaných podľa odseku 2.01 písm. a) protokolu. Spoločnosť Philip Morris International bude tieto manuály a dodatky A-1 a A-2 podľa potreby aktualizovať. 

2.02	Zamýšľaný trh maloobchodného predaja; výnimky  

(a)	Zmluvné strany sa ďalej dohodli na výnimke z odseku 2.01 protokolu v tom zmysle, že balíčky alebo kartóny, pri ktorých je zamýšľaným trhom maloobchodného predaja niektorý z trhov uvedených v dodatku A-2, budú mať označenia uvedené v dodatku A-2 a že sa v rámci tejto dohody nebudú pre potreby určovania zamýšľaného trhu maloobchodného predaja požadovať žiadne ďalšie osobitné označenia trhu alebo iné označenia. 

(b)	Spoločnosť Philip Morris International môže označovanie používané na balíčkoch alebo kartónoch, na ktoré sa vzťahujú podmienky odseku 2.02 písm. a) protokolu, kedykoľvek meniť, ak nové značky, kódy alebo iné informácie na týchto balíčkoch alebo kartónoch umožnia určenie zamýšľaného trhu maloobchodného predaja. Spoločnosť Philip Morris International takéto nové označenia oznámi zástupcom príslušných administratív ešte predtým, ako cigarety Philip Morris s novým označením umiestni do maloobchodnej siete na zamýšľanom trhu maloobchodného predaja a okamžite po tom, ako spoločnosť Philip Morris International zistí, že akékoľvek cigarety Philip Morris s týmto novým označením už nie sú pod kontrolou spoločnosti Philip Morris International.  

2.03	Označovanie balíčkov a kartónov. Okrem označení požadovaných podľa odseku 2.01 protokolu a s výnimkou výrobných zariadení a značiek uvedených ku dňu uzatvorenia tejto dohody v dodatku A-3 a s výnimkou odseku 2.05 protokolu spoločnosť Philip Morris International bude označovať  všetky balíčky alebo kartóny  reliéfnymi kódmi alebo inými označeniami, ktoré umožnia dokonalú identifikáciu: 

(a)	dátumu výroby výrobku,

(b)	výrobného zariadenia, na ktorom bol výrobok vyrobený,

(c)	stroja, ktorý výrobok vyrobil a 

(d)	pracovnej zmeny, počas ktorej bol výrobok vyrobený.

2.04	Každoročné hodnotenie. Spoločnosť Philip Morris International a zástupcovia príslušných administratív sa každý rok stretnú, aby určili, či sú prípadne potrebné doplňujúce alebo vylepšené značky, nálepky, kódy alebo spôsoby snímania údajov všeobecne alebo ktoré požiadavky je prípadne potrebné  zmeniť pre jednotlivé trhy. Spoločnosť Philip Morris International bude predkladať zástupcom príslušných administratív prípadné aktualizované dodatky A-1 a A-2. Spoločnosť Philip Morris International súhlasí, že bude vynakladať obchodne primerané úsilie, aby zaviedla takéto dohodnuté zmeny  v primeranej časovej lehote a úradu OLAF oznámi harmonogram ich zavádzania. Každá takáto dohoda bude vychádzať z viacerých faktorov, a to predovšetkým zo zmien v dynamike trhu, z vývoja technológií na sledovanie a pátranie, zo zmien v národných alebo miestnych požiadavkách na označovanie a z prípadného nárastu nezákonnych dovozov cigariet Philip Morris všeobecne alebo ktorých zamýšľaným trhom maloobchodného predaja je príslušný trh.

2.05	Nové výrobné zariadenia. Ak si spoločnosť Philip Morris International zaobstará akvizíciou nové výrobné zariadenia, na ktoré sa vzťahuje odsek 2.03 protokolu, spoločnosť Philip Morris International vynaloží obchodne primerané úsilie, aby splnila požiadavky odseku 2.03  protokolu najneskôr do 12 mesiacov po zaobstaraní zariadenia.

PROTOKOL 3
OZNAČOVANIE VEĽKÝCH KARTÓNOV NÁLEPKOU A SNÍMANIE ÚDAJOV  

3.01	Označovanie veľkého kartónu nálepkou 

(a)	Spoločnosť Philip Morris International a/alebo jej zmluvní partneri budú v rozsahu požadovanom v rozpise tvoriacom dodatok B a podľa podmienok odseku 3.01  písm. b) protokolu a odseku 3.01 písm. c) protokolu označovať veľké kartóny nálepkami s jedinečným, strojovo snímateľným čiarovým kódom ešte pred ich predajom prvému nákupcovi. Nálepky budú obsahovať čiarový kód a jeho prepis pre človeka čitateľný             (t. j. vyjadrený písmenami a číslicami) a budú k veľkým kartónom prilepené neodstrániteľným spôsobom. Nálepky spoločnosti Philip Morris International umožnia prepojiť kód s informáciami o výrobku vrátane dátumu výroby výrobku, výrobného zariadenia, na ktorom bol výrobok vyrobený, stroja, ktorý ho vyrobil, pracovnej zmeny, počas ktorej bol výrobok vyrobený a v prípade snímania údajov podľa odseku 3.02 protokolu identifikáciu prvého nákupcu a ďalšie informácie, najmä informácie, ktoré sú uvedené v odseku 3.03 protokolu. 

(b)	Ak prvý nákupca je jediným prvým nákupcom spoločnosti Philip Morris International na zamýšľanom trhu maloobchodného predaja a tento trh má zavedené označenia balíčkov alebo kartónov v súlade s odsekom 2.01 protokolu, potom spoločnosť Philip Morris International a/alebo jej zmluvní partneri nebudú povinní označovať veľké kartóny predávané takémuto prvému nákupcovi pre tento trh nálepkami s jedinečným čiarovým kódom. Trhy, ktoré tieto podmienky spĺňajú, sú uvedené v dodatku C-I k týmto protokolom o sledovaní a pátraní. 

(c)	Počas doby platnosti tejto dohody bude spoločnosť Philip Morris International trvalo realizovať program výskumu a vývoja metód a technológií  zlepšujúcich bezpečnosť označovania  veľkých kartónov. Spoločnosť Philip Morris International bude zástupcom príslušných administratív predkladať ročné správy týkajúce sa nových technológií na označovanie veľkých kartónov. Ak spoločnosť Philip Morris International na základe takéhoto výskumu a vývoja nájde vhodné technológie na zlepšenie nálepiek so strojovo čitateľným čiarovým kódom alebo na ich nahradenie inými technológiami označovania veľkých kartónov, ktoré umožnia jedinečnú identifikáciu veľkých kartónov na účely sledovania ich predaja prvým nákupcom, spoločnosť Philip Morris International môže existujúci spôsob označovania veľkých kartónov nálepkami nahradiť takýmito technológiami, pričom zabezpečí, aby veľké kartóny, pri ktorých sa na základe týchto protokolov o sledovaní a pátraní vyžaduje označenie umožňujúce jednoznačnú identifikáciu, boli vždy označené podľa tohto odseku 3.01 protokolu alebo tak, aby použité označenie  umožňovalo rovnaké sledovanie a pátranie. 

3.02	Snímanie údajov z veľkého kartónu

(a)	Spoločnosť Philip Morris International a/alebo jej zmluvní partneri budú v rozsahu, požadovanom v rozpise tvoriacom dodatok C a s prihliadnutím na výnimku uvedenú v odseku 3.02 písm. b) protokolu  snímať údaje z veľkých kartónov predávaných prvým nákupcom na účely zaznamenávania informácií obsiahnutých v čiarovom kóde nálepiek použitých  podľa odseku 3.01 protokolu a prepájať tieto informácie v databáze s informáciami uvedenými v odseku 3.03 písm. a) protokolu. 

(b)	Bez ohľadu na ustanovenia písm. a), ak je prvý nákupca jediným prvým nákupcom spoločnosti Philip Morris International na zamýšľanom trhu maloobchodného predaja a ak má tento trh zavedené označenia balíčkov alebo kartónov v súlade s odsekom 2.01 protokolu, potom spoločnosť Philip Morris International a/alebo jej zmluvní partneri nebudú povinní fyzicky snímať údaje z veľkých kartónov predávaných takémuto prvému nákupcovi na tento trh. Trhy, ktoré spĺňajú tieto podmienky, sú uvedené v dodatku C-I k týmto protokolom o sledovaní a pátraní. 

3.03	Databáza 

(a)	Spoločnosť Philip Morris International bude vynakladať obchodne primerané úsilie na vedenie databáz prvých nákupcov („databázy prvých nákupcov“) umožňujúcich vyhľadávanie podľa objednávky zákazníka alebo podľa čísla čiarového kódu na veľkom  kartóne, pre všetky trhy, na ktorých zavedie označovanie veľkých kartónov nálepkou a snímanie údajov   podľa požiadaviek odseku 3.01 a 3.02 protokolu. Pri všetkých dodávkach cigariet Philip Morris, pri ktorých sa snímajú údaje z nálepiek s čiarovým kódom na veľkých kartónoch  podľa odseku 3.02 písm. a) protokolu a pri ktorých bol odoslaný výrobok vyrobený  30 alebo viac dní po dni uzatvorenia tejto dohody, budú informácie uvedené v databázach prvých nákupcov obsahovať

(i)	meno prvého nákupcu a číslo objednávky,

(ii)	dátum odoslania,

(iii)	miesto určenia dodávky,

(iv)	miesto odoslania z poslednej továrne alebo skladu spoločnosti Philip Morris International,

(v)	príjemcu, ktorému je výrobok odoslaný a

(vi)	zamýšľaný trh maloobchodného predaja,

ale s tým, že sa v žiadnom prípade nebude vyžadovať, aby databázy prvých nákupcov obsahovali ktorúkoľvek z predchádzajúcich informácií o odoslaných výrobkoch, ktoré boli vyrobené skôr ako 30 dní po dni uzatvorenia tejto dohody.

(b)	Ku všetkým zásielkam uvedeným v odseku 3.03 písm. a) protokolu bude spoločnosť Philip Morris International viesť dodatočné záznamy potrebné na  identifikáciu predajnej ceny a zamýšľaného trhu maloobchodného predaja, vrátane odberateľských faktúr, a to po dobu najmenej päť rokov. 

(c)	Elektronické záznamy vytvorené v databázach prvých nákupcov podľa odseku 3.03 písm. a) protokolu sa budú uchovávať najmenej  päť rokov. 

(d)	Úrad OLAF a spoločnosť Philip Morris International sa podľa odseku 2.04 protokolu budú každoročne stretávať, aby prerokovali nové technológie týkajúce sa databáz prvých nákupcov a rozhodli, či je potrebné rozšíriť informácie uvedené v písm. a) alebo iným spôsobom upraviť databázy prvých nákupcov. 

(e)	Do troch mesiacov od zavedenia databáz prvých nákupcov na  trhu podľa odseku 3.03 písm. a) protokolu a podľa rozpisu uvedeného v dodatku CII – III k týmto protokolom o sledovaní a pátraní, spoločnosť Philip Morris International poskytne príslušným administratívam prostredníctvom ich riadne ustanovených splnomocnených zástupcov a orgánov pre presadzovanie práva  privilégium automatizovaného prístupu obmedzeného len na vyhľadávanie („prístup obmedzený na vyhľadávanie“) k údajom v databázach prvých nákupcov potrebným na získavanie informácií uvedených v odseku 3.03 písm. a)  v bodoch i) až vi) protokolu z údajov čiarového kódu. Spoločnosť Philip Morris International bude vynakladať obchodne primerané úsilie na to, aby bol takýto automatizovaný prístup obmedzený na vyhľadávanie k dispozícii 24 hodín denne, sedem dní v týždni. Spoločnosť Philip Morris International môže z tohto harmonogramu vylúčiť noci a víkendy, ak to bude potrebné na údržbu systémov a aktualizáciu informácií. Spoločnosť Philip Morris International bude vynakladať obchodne primerané úsilie, aby odstránila prípadne vzniknuté technické problémy. 

(f)	Ak spoločnosť Philip Morris International v dôsledku technických ťažkostí nebude môcť poskytnúť príslušným administratívam automatizovaný prístup obmedzený na vyhľadávanie k databázam prvých nákupcov podľa odseku 3.03 písm. e) protokolu, príslušné administratívy alebo ich riadne splnomocnení zástupcovia môžu faxom, telefonicky alebo akýmkoľvek iným spôsobom požiadať spoločnosť Philip Morris International, aby poskytla úradu OLAF informácie z databáz prvých nákupcov. Spoločnosť Philip Morris International takúto požiadavku splní tak, že úradu OLAF zašle faxom alebo elektronickou cestou požadované informácie z databázy prvých nákupcov najneskôr do konca nasledujúceho pracovného dňa. 

(g)	Zmluvné strany sa zhodujú na tom, že informácie obsiahnuté v databázach prvých nákupcov sú veľmi citlivé a dôverné obchodné informácie. V súlade s tým takéto informácie (1) môžu používať príslušné administratívy len na účely uvedené v tejto dohode a na žiadne iné účely a (2) budú podliehať výnimkám uvedeným v tomto odseku 3.03 písm. g) protokolu, budú sa uchovávať ako tajné a dôverné a neposkytnú sa tretím osobám, s výnimkou prípadov, keď to požadujú právne predpisy. Bez toho, aby bola obmedzená všeobecná platnosť predchádzajúceho ustanovenia, zmluvné strany súhlasia s tým, aby sa prístup k týmto informáciám a ich používanie riadili nasledujúcimi podmienkami:

(i)	úrad OLAF v mene príslušných administratív určí za každú z nich 5 konkrétnych úradov, agentúr a/alebo oddelení, ktoré budú mať vždy po 5 poverených členov („poverené osoby na prácu s databázami“), ktoré budú mať automatizovaný prístup obmedzený na vyhľadávanie k databázam prvých nákupcov. Za príslušné administratívy budú mať aktívny, heslom chránený prístup k databázam prvých nákupcov len tieto poverené osoby na prácu s databázami. Ak z prevádzkových dôvodov niektorý úrad, agentúra alebo oddelenie príslušných administratív požaduje viac ako 5 poverených osôb na prácu s databázami, úrad OLAF požiada spoločnosť Philip Morris International o pridelenie ďalších prístupových práv a hesiel tomuto poverenému úradu, agentúre alebo oddeleniu a takáto požiadavka nebude bezdôvodne zamietnutá. OLAF na požiadanie spoločnosti Philip Morris International predloží zoznam úradov, agentúr a oddelení príslušných administratív, ktorých zamestnanci boli ustanovení ako poverené osoby na prácu s databázami a počet takýchto poverených osôb za jednotlivé úrady, agentúry alebo oddelenia. 

(ii)	Poverené osoby na prácu s databázami budú zadávať otázky do databáz prvých nákupcov a prehľadávať ich len na účely vyšetrovania v rámci presadzovania práva vo vzťahu k spoločnému cieľu zmluvných strán, ktorým je boj proti obchodu s nezákonne dovezenými cigaretami Philip Morris. 

(iii)	Pred zadaním otázky poverená osoba na prácu s databázami overí, či boli vykonané primerané administratívne kroky na zabezpečenie, aby nálepka s čiarovým kódom veľkého kartónu bola pravá. Na účely tohto overovania poverená osoba na prácu s databázami bude môcť zadať otázku do databáz prvých nákupcov len potom, ako vyhlási, že nálepka s čiarovým kódom, o ktorej zisťuje informácie, sa získala pri jednorazovom zaistení  troch alebo viacerých veľkých kartónov. 

(iv)	Poverené osoby na prácu s databázami sa nesmú pokúšať kopírovať alebo sťahovať obsah databáz prvých nákupcov, ako aj zoznam zákazníkov, alebo používať tieto databázy na akýkoľvek iný účel, než je uvedený v tejto dohode. 

(v)	Poverené osoby na prácu s databázami budú chrániť ako dôverné akékoľvek informácie získané z databáz prvých nákupcov. 

(vi)	Poverené osoby na prácu s databázami nesmú sprístupniť neopráveným zamestnancom žiadne heslo alebo iné bezpečnostné prvky určené na ochranu databáz prvých nákupcov.

(vii)	Poverené osoby na prácu s databázami nesmú poskytovať informácie získané z databáz prvých nákupcov tretej strane alebo osobe, okrem riadne splnomocnených orgánov pre presadzovanie práva, ktoré sú v tom čase zapojené do vyšetrovaní súvisiacich so zaisteniami cigariet, na základe ktorých sa príslušné vyhľadávanie informácií uskutočňuje a ktoré tieto informácie skutočne potrebujú poznať, a ktoré ich budú používať len v spojitosti s prebiehajúcimi vyšetrovaniami. 

(viii)	Ak príslušné administratívy budú nútené zverejniť informácie získané z databáz prvých nákupcov v rámci trestného konania alebo sa bude od nich požadovať zverejnenie z iných zákonných dôvodov, oznámia túto skutočnosť spoločnosti Philip Morris International ešte pred zverejnením, ak im to zákony umožnia a v dobrej viere sa budú snažiť poskytnúť spoločnosti Philip Morris International príležitosť, aby si zabezpečila ochranné opatrenie alebo využila iný opravný prostriedok. 

(ix)	Ak sa príslušné administratívy budú dožadovať zverejnenia informácií získaných z databáz prvých nákupcov za okolností, ktoré nie sú uvedené v odseku 3.03 písm. g) bode vii) a písmene g) bode viii) protokolu, môžu tak urobiť len na základe písomného súhlasu spoločnosti Philip Morris International, ktorý im nebude bezdôvodne odoprený. 

(h)	Zmluvné strany sa zhodujú na tom, že úrad OLAF je zodpovedný za vynakladanie primeraného úsilia školiť a informovať poverené osoby na prácu s databázami, o nakladaní  a význame utajenia a dôvernosti hesiel, bezpečnostných prvkov a informácií obsiahnutých v databázach prvých nákupcov. Zmluvné strany sa ďalej zhodujú na tom, že v prípade vedomého a úmyselného porušenia odseku 3.03 písm. g) protokolu akoukoľvek poverenou osoby na prácu s databázami alebo niektorým riadne splnomocneným orgánom pre presadzovanie práva alebo iným agentom alebo zástupcami, ktorí získavajú informácie podľa odseku 3.03 písm. g) protokolu okrem osoby, ktorá získava informácie v rámci nariadeného súdneho procesu, môže spoločnosť Philip Morris International započítať voči akýmkoľvek platbám ustanoveným v prílohe C, ktoré má príslušným administratívam uhradiť podľa odseku 4.01 dohody, akúkoľvek preukázateľnú a významnú ujmu alebo škodu, ktorú spoločnosť Philip Morris International utrpí na základe akýchkoľvek nárokov vznesených voči nej v dôsledku škôd utrpených ako priamy dôsledok neoprávneného použitia hesiel, bezpečnostných prvkov alebo informácií obsiahnutých v databázach prvých nákupcov. Zmluvné strany sa zhodujú na tom, že samotný fakt zverejnenia informácií poskytnutých príslušným administratívam, nebude sám osebe predstavovať nevyvrátiteľný dôkaz o porušení odseku 3.03 písm. g) protokolu. Akýkoľvek spor, (i) či porušenie bolo vedomé a úmyselné, (ii) či spoločnosť Philip Morris International utrpela preukázateľnú ujmu alebo škodu v dôsledku neoprávneného použitia hesiel, bezpečnostných prvkov alebo informácií obsiahnutých v databázach prvých nákupcov, (iii) či je takáto ujma významná alebo de minimis (zanedbateľná), alebo (iv) výška takejto ujmy alebo škody, sa bude riešiť prostredníctvom arbitrov podľa odseku 12.02 dohody. 

PROTOKOL 4
SLEDOVANIE NA DRUHEJ A NASLEDUJÚCEJ ÚROVNI  

4.01	Účel sledovania na druhej alebo nasledujúcej úrovni. Spoločnosť Philip Morris International a príslušné administratívy sú si vedomé toho, že za určitých okolností možno zvýšiť efektívnosť sledovania a pátrania s cieľom zabrániť obchodovaniu s nezákonne dovezenými cigaretami Philip Morris tým, že prví nákupcovia spoločnosti Philip Morris International budú viesť databázy podobné databázam prvých nákupcov o svojich zákazníkoch („sledovanie na druhej úrovni“) a /alebo o zákazníkoch zákazníkov („sledovanie na nasledujúcej úrovni“). Spoločnosť Philip Morris International na tento účel vyvinula nástroje na sledovanie na druhej úrovni, ktorého súčasťou je počítač typu laptop, skener a databázová aplikácia („nástroje na sledovanie na druhej úrovni“). 

4.02	Zavádzanie sledovania na druhej a nasledujúcej  úrovni. Spoločnosť Philip Morris International súhlasí a zaväzuje sa, že zabezpečí primeranú dostupnosť nástrojov na sledovanie na druhej úrovni prvému nákupcovi alebo nasledujúcemu nákupcovi, ak sa (i) spoločnosť Philip Morris International a úrad OLAF na tom dohodnú na základe  odseku 6.01 písm. f) týchto protokolov o sledovaní a pátraní; (ii) spoločnosti Philip Morris International to nariadia arbitri na základe odseku 6.01 písm. g) týchto protokolov o sledovaní a pátraní; alebo (iii) prvý nákupca alebo nasledujúci nákupca si vyžiada nástroje na sledovanie na druhej úrovni, aby mohol dobrovoľne realizovať program sledovania na druhej alebo nasledujúcej úrovni v súlade s týmto protokolom. 

4.03	Školenia zabezpečované spoločnosťou Philip Morris International. Spoločnosť Philip Morris International bude vynakladať obchodne primerané úsilie, aby zodpovedajúco zaškolila všetky osoby, ktoré prevezmú nástroje na sledovanie na druhej úrovni.  Obsahom takéto školenia bude správne používanie nástrojov na sledovanie na druhej úrovni podľa týchto protokolov. Avšak vzhľadom na skutočnosť, že sledovanie na druhej a nasledujúcej úrovni súvisí s údajmi poskytovanými osobami, ktoré nezamestnáva spoločnosť Philip Morris International, zmluvné strany sa zhodujú na tom, že údaje získané zo sledovania na druhej alebo nasledujúcej úrovni, ktoré vkladá do databázy tretia osoba, sa nebudú používať ako východisko na akékoľvek vznesenie obvinenia zo strany príslušných administratív z porušovania alebo nedodržiavania požiadaviek tejto dohody alebo jej príloh.
4.04	Prístup k informáciám zo sledovania na druhej úrovni. Spoločnosť Philip Morris International súhlasí a zaväzuje sa, že od osôb zapojených do sledovania na druhej alebo nasledujúcej úrovni bude požadovať, aby jej poskytovali všetky informácie získané zo sledovania na druhej alebo nasledujúcej úrovni. V rozsahu, akom spoločnosť Philip Morris International takéto informácie prijme, bude ich uchovávať rovnakým spôsobom ako databázy prvých nákupcov. Príslušným administratívam sa umožní prístup k akýmkoľvek takýmto informáciám zo sledovania na druhej alebo nasledujúcej úrovni rovnakým spôsobom a na základe rovnakých pravidiel a podmienok, aké sa vzťahujú na databázy prvých nákupcov podľa protokolu 3 týchto protokolov o sledovaní a pátraní. 

4.05	Informácie o vývoji sledovania na druhej a nasledujúcej úrovni. Spoločnosť Philip Morris International súhlasí s tým, že bude úradu OLAF na základe jeho písomnej požiadavky predkladať štvrťročné správy o vývoji sledovania na druhej alebo nasledujúcej úrovni. Takéto aktualizácie budú obsahovať zoznamy zúčastnených prvých a nasledujúcich nákupcov, podrobné informácie o poskytnutom vybavení, informácie a rozhovory ku všetkým otázkam, ktoré sa objavili v predchádzajúcom období. 

PROTOKOL 5
NOVÉ TECHNOLÓGIE NA OZNAČOVANIE VEĽKÝCH KARTÓNOV  KÓDMI A SNÍMANIE TÝCHTO ÚDAJOV  

5.01	Výskum a vývoj. Spoločnosť Philip Morris International a príslušné administratívy sú si vedomí toho, že výskum, vývoj a zavádzanie alebo zdokonaľovanie nových technológií na sledovanie a pátranie predstavujú dôležitý prvok zabezpečovania trvalej efektívnosti iniciatív spoločnosti Philip Morris International v oblasti sledovania a pátrania.

5.02	Výskum nových technológií označovania veľkých kartónov nálepkou a snímania údajov. Ako je uvedené v odseku 3.01 písm. c) protokolu spoločnosť Philip Morris International bude trvalo realizovať program výskumu v oblasti alternatívnych alebo dokonalejších metód označovania veľkých kartónov strojovo čitateľnými alebo pre človeka čitateľnými kódmi (vyjadrenými pomocou písmen a číslic) a v súlade s odsekom 2.04 protokolu sa bude každoročne stretávať so zástupcami príslušných administratív, aby spoločne rozhodli o tom, ako a kedy by sa mala zaviesť akákoľvek nová technológia. 

PROTOKOL 6
ĎALŠIE OPATRENIA 

6.01	Oznámenie záujmu

(a)	Ak sa v priebehu ktoréhokoľvek 12-mesačného obdobia po dni uzatvorenia dohody úrad OLAF dozvie o najmenej 7 zaisteniach nezákonne dovezených cigariet Philip Morris, každé v objeme najmenej 4 milióny cigariet, pri ktorých je určitý trh zamýšľaným trhom maloobchodného predaja („záujmový trh“), môže spoločnosti Philip Morris International oznámiť informácie o týchto prípadoch („oznámenie záujmu“). Oznámenie záujmu bude uvádzať historické údaje o prípadoch zaistenia cigariet Philip Morris, ktorých zamýšľaným trhom maloobchodného predaja je záujmový trh, vrátane počtu zaistení takýchto cigariet Philip Morris za predchádzajúcich 12 mesiacov. OLAF vynaloží maximálne úsilie, aby za každé takéto zaistenie poskytol tieto informácie:

(i)	dátum a miesto zaistenia;

(ii)	značka zaistených cigariet uvedená na obale;

(iii)	množstvo zaistených cigariet;

(iv)	všetky identifikačné označenia, ktoré sú uvedené na veľkých kartónoch alebo na kartónoch zaistených cigariet; 

(v)	stručný opis dôvodov, z ktorých vychádza presvedčenie úradu OLAF, že zaistené cigarety sú nezákonne dovezené cigarety Philip Morris a nie falšované cigarety Philip Morris a

(vi)	v rámci možností vzorky zaistených cigariet, ak sú k dispozícii, v stave, v akom boli zaistené, ak spoločnosť Philip Morris International zaistenie neprešetrila podľa odseku 4.01 písm. b) dohody.

(b)	Spoločnosť Philip Morris International bezodkladne po prevzatí oznámenia záujmu vykoná internú kontrolu, aby zistila, či je možné určiť na základe informácií, ktoré má k dispozícii,  či došlo k obchodovaniu s nezákonne dovezenými cigaretami Philip Morris, ktorých zamýšľaným trhom maloobchodného predaja je záujmový trh, ako sa uvádza v oznámení záujmu doručenom spoločnosti Philip Morris International od úradu OLAF podľa odseku 6.01 písm. a) protokolu a ak áno, čo je príčinou a zdrojom tohto obchodovania a aké opatrenia by mali byť prijaté  na jeho elimináciu. 

(c)	Ak úrad OLAF poskytne spoločnosti Philip Morris International vzorky zaistených cigariet, spoločnosť Philip Morris International v rámci svojej internej kontroly uvedenej v písmene b) tieto vzorky preskúma, aby podľa faktorov opísaných v prílohe F tejto dohody určila, či sú zaistené cigarety falšované cigarety Philip Morris alebo pravé cigarety Philip Morris. 

(d)	Do 60 dní od prijatia  oznámenia záujmu spoločnosť Philip Morris International doručí úradu OLAF svoje písomné vyjadrenie, v ktorom podrobne uvedie zistenia zo svojej internej kontroly a kroky, ktoré podľa potreby uskutočnila alebo uskutoční v záujme riešenia problémov uvedených v oznámení záujmu. V odpovedi budú uvedené zistenia, či sú zaistené cigarety pravé alebo falšované cigarety Philip Morris a ak pôjde o falšované cigarety Philip Morris, aj výsledky skúšok, ktoré jej záver potvrdzujú. Akýkoľvek spor, či zaistené cigarety sú falšované cigarety Philip Morris, sa bude riešiť podľa odseku 4.01  písm. j) dohody. 

(e)	Ak úrad OLAF nebude súhlasiť s vyjadrením spoločnosti Philip Morris International, môže spoločnosť písomne požiadať o vykonanie jedného alebo viacerých nasledujúcich opatrení: 

(i)	vynaložiť obchodne primerané úsilie na zavedenie sledovania na druhej a nasledujúcej úrovni u vybraných prvých nákupcov tých cigariet Philip Morris, pri ktorých bol zamýšľaným trhom maloobchodného predaja záujmový trh; 

(ii)	požiadať prvého nákupcu dodávajúceho nasledujúcemu nákupcovi, ktorého výrobky boli predmetom najmenej dvoch zaistení, na základe ktorých bolo doručené oznámenie záujmu, aby takéhoto nasledujúceho nákupcu požiadal o zavedenie sledovania na druhej alebo nasledujúcej úrovni, ak je tento nasledujúci nákupca priamym zákazníkom prvého nákupcu. Ak prvý nákupca odmietne tejto požiadavke vyhovieť, spoločnosť Philip Morris International zastaví dodávky cigariet Philip Morris tomuto prvému nákupcovi a stane sa vyradeným zmluvným partnerom. Ak daný nasledujúci nákupca nie je priamym zákazníkom prvého nákupcu, spoločnosť Philip Morris International požiada prvého nákupcu, aby s vynaložením obchodne primeraného úsilia požiadal daného nasledujúceho nákupcu o zavedenie sledovania na druhej alebo nasledujúcej úrovni. Ak prvý nákupca odmietne takéto kroky uskutočniť, spoločnosť Philip Morris International zastaví dodávky cigariet Philip Morris tomuto prvému nákupcovi, ktorý sa stane vyradeným zmluvným partnerom.

(iii)	zaviesť nové technológie na označovanie veľkých kartónov kódmi alebo urýchliť harmonogram plnenia požiadaviek na označovanie nálepkou a snímanie údajov a splniť ich čo najskôr pri príslušnom predaji  cigariet, ktorých zamýšľaným trhom maloobchodného predaja je záujmový trh alebo pri predaji tým prvým nákupcom, ktorých zamýšľaným trhom maloobchodného predaja je záujmový trh, alebo

(iv)	odstrániť záujmový trh z dodatkov C časti I a A-2 (ak je v nich uvedený), doplniť záujmový trh do zodpovedajúcich dodatkov, prípadne iným spôsobom zabezpečiť, aby sa na záujmový  trh po dobu piatich rokov vzťahovali požiadavky na označovanie balíčkov, označovanie nálepkou a snímanie údajov z veľkých kartónov podľa odseku 2.01 písm. a), odseku 3.01 písm. b) alebo odseku 3.02 písm. a) protokolov.

(f)	Do 30 dní odo dňa, keď spoločnosť Philip Morris International prijme od úradu OLAF písomnú požiadavku podľa písmene e), spoločnosť Philip Morris International a úrad OLAF sa stretnú a v dobrej viere budú rokovať, aby rozhodli, či sa má zaviesť niektoré z opatrení uvedených v písmene e). Ak sa spor nevyrieši do 60 dní od prijatia písomnej požiadavky od úradu OLAF, budú ho riešiť arbitri podľa odseku 12.02 dohody. 
 
(g)	V prípade akéhokoľvek konania začatého podľa odseku 6.01 písm. f)  týchto protokolov o sledovaní a pátraní môžu arbitri požiadať spoločnosť Philip Morris International, aby zaviedla jedno alebo viaceré z opatrení uvedených v písmene e) len v prípade, ak sa prevahou dôkazov preukáže, že:

(i)	za obdobie 12 mesiacov uvedenom v oznámení záujmu došlo najmenej k 7 zaisteniam nezákonne dovezených cigariet Philip Morris, každé v objeme najmenej 4 milióny cigariet, ktorých zamýšľaným trhom maloobchodného predaja je záujmový trh a

(ii)	opatrenia, ktoré spoločnosť Philip Morris International prijala pri cigaretách Philip Morris, ktorých zamýšľaným trhom maloobchodného predaja je záujmový trh, nepostačujú na elimináciu obchodovania s nezákonne dovezenými cigaretami Philip Morris, ktorých zamýšľaným trhom maloobchodného predaja je záujmový trh a

(iii)	opatrenie/opatrenia, ktoré majú byť zavedené  podľa písm. e), možno dosiahnuť vynaložením obchodne primeraného úsilia a predstavujú účinnú reakciu na obchodovanie s nezákonne dovezenými cigaretami Philip Morris, ktorých zamýšľaným trhom maloobchodného predaja je záujmový trh;

(iv)	zavedením  opatrenia/opatrení podľa písmena e) sa pravdepodobne primerane zníži fyzické množstvo alebo podstatne zvýši prevencia alebo odhaľovanie nezákonneho dovozu cigariet Philip Morris, ktorých zamýšľaným trhom maloobchodného predaja je záujmový trh a

(v)	ak opatrením, ktoré sa má zaviesť podľa písmena e),  je nová technológia označovania veľkých kartónov kódmi,  ak sa preukáže, že toto opatrenie je alebo by mohlo byť účinné a jeho zavedenie je v primeranej miere zamerané na elimináciu, predchádzanie alebo odhaľovanie nezákonneho dovozu cigariet Philip Morris, ktorých zamýšľaným trhom maloobchodného predaja je záujmový trh.

(h)	Žiadne z ustanovení tohto protokolu 6 nevylučuje právo spoločnosti Philip Morris International zaviesť (jednostranne alebo na základe požiadavky úradu OLAF alebo príslušných administratív) opatrenia uvedené v písmene e) pri cigaretách, ktorých zamýšľaným trhom maloobchodného predaja je konkrétny trh.

PROTOKOL 7
NOVÉ TECHNOLÓGIE OZNAČOVANIA KARTÓNOV A BALÍČKOV KÓDMI A SNÍMANIA ÚDAJOV

7.01	Výskum technológií označovania kartónov a/alebo balíčkov kódmi

(a)	Spoločnosť Philip Morris International bude trvalo realizovať program výskumu, vývoja, zdokonaľovania a zavádzania technológií na označovanie kartónov a/alebo balíčkov jedinečnými snímateľnými kódmi. 

(b)	Počas doby platnosti dohody bude spoločnosť Philip Morris International trvalo realizovať program výskumu a vývoja  metód a technológií na zlepšovanie označovania kartónov a balíčkov kódmi. Spoločnosť Philip Morris International bude zástupcom príslušných administratív predkladať ročné správy o nových technológiách na označovanie kartónov a/alebo balíčkov kódmi. 

7.02	Zavádzanie technológií označovania kartónov a/alebo balíčkov kódmi. V súlade so zásadami dohody spoločnosť Philip Morris International súhlasí a zaväzuje sa, že hneď ako bude zavedenie technológií na označovanie kartónov a/alebo balíčkov kódmi z obchodného hľadiska reálne, zavedie technológie na označovanie kartónov a/alebo balíčkov kódmi v súlade s ďalej uvedenými podmienkami. Spoločnosť Philip Morris International bude vynakladať obchodne primerané úsilie, aby v rámci technických možností zodpovedajúco upravila databázy prvých nákupcov a databázy informácií zo sledovania na druhej a nasledujúcej úrovni tak, aby obsahovali zápisy kódov umiestnených na kartónoch. 

(a)	Spoločnosť Philip Morris International zavedie technológie označovania kartónov a/alebo balíčkov kódmi pri cigaretách Philip Morris, ktorých zamýšľanými trhmi maloobchodného predaja sú trhy uvedené v zozname trhov I. kategórie v dodatku D k týmto protokolom o sledovaní a pátraní, ak: 

(i)	zavedenie označovania kartónov a/alebo balíčkov kódmi pri cigaretách Philip Morris, ktorých zamýšľaný trh maloobchodného predaja je uvedený medzi  trhmi I. kategórie, je dosiahnuteľné vynaložením obchodne primeraného úsilia;

(ii)	účinnosť technológie označovania kartónov/alebo balíčkov kódmi sa preukáže ako vhodná na priemyselné využitie a

(iii)	zavedením označovania kartónov a/alebo balíčkov kódmi sa pravdepodobne výrazne zníži objem nezákonných dovozov cigariet Philip Morris, ktorých zamýšľaný trh maloobchodného predaja je uvedený medzi trhmi I. kategórie.

(b)	Spoločnosť Philip Morris International zavedie technológie označovania kartónov a/alebo balíčkov kódmi pri tých cigaretách Philip Morris, ktorých zamýšľaný trh maloobchodného predaja je uvedený medzi trhmi II. kategórie v dodatku D k týmto protokolom o sledovaní a pátraní, ak: 

(i)	v predchádzajúcom roku došlo k najmenej 7 zaisteniam nezákonne dovezených cigariet Philip Morris, každé v objeme najmenej 4 milióny cigariet, ktorých zamýšľaný trh maloobchodného predaja je uvedený medzi trhmi II. kategórie;

(ii)	opatrenia prijaté spoločnosťou Philip Morris International na cigarety Philip Morris, ktorých zamýšľaný trh maloobchodného predaja je uvedený medzi trhmi II. kategórie,  nie sú dostatočné v boji proti obchodu s nezákonne dovezenými cigaretami Philip Morris, ktorých zamýšľaný trh maloobchodného predaja je uvedený medzi trhmi II. kategórie;

(iii)	zavedenie označovania kartónov a/alebo balíčkov kódmi je primerane zamerané na elimináciu, zabránenie a/alebo odhaľovanie nezákonneho dovozu cigariet Philip Morris, ktorých  zamýšľaný trh maloobchodného predaja je uvedený medzi trhmi II. kategórie;

(iv)	zavedenie označovania kartónov a/alebo balíčkov kódmi je dosiahnuteľné vynaložením obchodne primeraného úsilia a je účinnou reakciou pri cigaretách Philip Morris, ktorých zamýšľaný trh maloobchodného predaja je uvedený medzi  trhmi II. kategórie;

(v)	účinnosť technológie označovania kartónov a/alebo balíčkov kódmi sa preukáže ako vhodná na priemyselné využitie a  

(vi)	zavedením označovania kartónov a/alebo balíčkov kódmi sa pravdepodobne výrazne zníži objem nezákonných dovozov cigariet Philip Morris, ktorých zamýšľaný trh maloobchodného predaja je uvedený medzi trhmi II. kategórie.

(c)	Po uplynutí 180 dní odo dňa uzatvorenia tejto dohody môže úrad OLAF zaslať spoločnosti Philip Morris International písomné oznámenie, že boli splnené kritériá uvedené v písmene a) pri cigaretách, ktorých zamýšľaný trh  maloobchodného predaja je uvedený medzi trhmi I. kategórie definovanými v dodatku D, alebo že boli splnené kritériá uvedené v písmene b)  pri cigaretách, ktorých zamýšľaný trh maloobchodného predaja je uvedený medzi trhmi II. kategórie definovanými v dodatku D a požiadať spoločnosť Philip Morris International, aby zaviedla označovanie kartónov a/alebo balíčkov týchto cigariet Philip Morris kódmi. Ak spoločnosť Philip Morris International nebude súhlasiť s touto písomnou požiadavkou úradu OLAF, do 30 dní od prijatia požiadavky úradu OLAF sa spoločnosť Philip Morris International a úrad OLAF stretnú a budú v dobrej viere rokovať, aby rozhodli, či sú kritériá podľa písm. a) alebo b) splnené a či má byť zavedené označovanie kartónov a/alebo balíčkov cigariet Philip Morris kódmi, ktorých zamýšľaným trhom maloobchodného predaja je daný trh. Ak nebude možné spor vyriešiť do 60 dní od prevzatia písomnej požiadavky úradu OLAF spoločnosťou Philip Morris International, tento spor budú riešiť arbitri podľa odseku 12.02 dohody za použitia kritérií ustanovených v písmenách a)  alebo b).

(d)	Žiadne z ustanovení tohto protokolu 7 nevylučuje právo spoločnosti Philip Morris International zaviesť opatrenia (jednostranne alebo na základe požiadavky úradu OLAF alebo príslušných administratív) uvedené v písmene a) alebo b) pri cigaretách s konkrétnym zamýšľaným trhom maloobchodného predaja.